KIRJALLINEN KYSYMYS P-3018/98

esittäjä(t): W.G. van Velzen (PPE) komissiolle

(2. lokakuuta 1998)

Aihe: Internetin kautta välitettävän lapsipornon vastainen taistelu

Sunnuntaina 13. syyskuuta ilmestyneen Frankfurter Allgemeinen Sontagszeitung -lehden mukaan Saksan lastensuojeluviranomaiset pitävät Internetin kautta välitettävän lapsipornon vastaista taistelua koskevia aloitteita tuloksettomina. Heidän mukaansa lapsipornoaiheisia www-sivuja käytetään yhä erittäin paljon. Tämä on suuri pettymys, koska jäsenvaltioiden voitaisiin olettaa parantaneen lapsipornon vastaisen taistelun strategiaansa viime kesänä kohua herättäneen Zandfortissa toimineen pedofiiliverkon paljastumisen jälkeen. Neuvoston puheenjohtaja Itävalta ilmoitti aikaisemmin tänä kesänä tekevänsä aiheesta ehdotuksia.

1. Voisiko komissio ilmoittaa, miten neuvoston puheenjohtajavaltio Itävalta on edistynyt Internetin kautta välitettävän lapsipornon vastaista taistelua koskevien ehdotusten tekemisessä?

2. Onko komissio päättänyt viime kesän tapahtumien jälkeen muuttaa tai tehostaa Internetin käyttöturvallisuuden parantamista edistävää politiikkaansa? Jos komissio on päättänyt näin tehdä, mihin toimiin se on ryhtynyt?

3. Eräs Internetin käyttöturvallisuuden parantamista koskevan toimintaohjelman peruspilareista on eurooppalaisen vihjelinjaverkoston perustaminen. Kannustaako komissio vihjelinjojen perustamiseen jäsenvaltioissa? Jos komissio kannustaa tähän, millä tavoin huolehditaan näiden vihjelinjojen optimaalisesta yhteensovittamisesta?

4. Toimiiko komissio yhdessä jäsenvaltioiden kanssa sen hyväksi, että kansalaiset kaikkialla EU:ssa tuntisivat osoitteet, joihin lapsipornoa tarjoavista www-sivuista voi ilmoittaa ja että kansalaiset tietäisivät myös, että he voivat tehdä valituksia tällaisista muissa maissa toimivista www-sivuista?

5. Onko komissio valmis keskustelemaan useissa EU:n jäsenvaltioissa toimivien Internet-palvelujen tarjoajien kanssa siitä, kuinka varoitusjärjestelmää voitaisiin parantaa ja mihin muihin toimiin tällä alalla voitaisiin ryhtyä?

Komission jäsenen Anita Gradininkomission puolesta antama vastaus

(11. marraskuuta 1998)

1. Yleisten asioiden neuvosto hyväksyi 5. lokakuuta 1998 joukon päätelmiä, jotka koskevat lapsipornografian vastaista taistelua. Päätelmissä lueteltiin tällä alalla toteutettavia toimenpiteitä ja huomautettiin erityisesti, että puheenjohtajavaltio näkisi mielellään neuvoston päättävän mahdollisimman pian työnsä, joka liittyy Internetin käyttöturvallisuuden parantamista ja Internetin haitallisen ja laittoman sisällön vastaista suojaa koskevaan yhteisön monivuotiseen toimintasuunnitelmaan(1), puheenjohtajavaltion ehdotukseen Internetissä olevan lapsipornografian vastaista taistelua koskevaksi yhteiseksi toiminnaksi, ja lapsiin, nuoriin ja naisiin kohdistuvaan väkivaltaan liittyvän jäsenvaltioiden yhteisön laajuisen toiminnan tukemista koskevaan yhteisön keskipitkän aikavälin toimintaohjelmaan(2) (DAPHNE-ohjelma). Lisäksi puheenjohtajavaltio totesi, että se aikoo ehdottaa neuvostolle yhteisten kantojen määrittelemistä Yhdistyneiden kansakuntien puitteissa parhaillaan neuvoteltavien yleissopimusten luonnoksista ja pöytäkirjoista, jotka koskevat tätä ja siihen liittyviä aiheita.

Lisäksi asiantuntijaryhmä, joka luotiin maaliskuussa 1998 Lontoossa pidetyn Eurooppa-konferenssin jälkeen, tarkastelee yhteistä toimintaa, joka koskee ihmiskaupan ja lasten seksuaalisen hyväksikäytön vastaista toimintaa(3). Ryhmän tarkoituksena on määritellä, mitkä yhteisessä toiminnassa mainitut toimenpiteet voitaisiin ulottaa kaikkiin Eurooppa-konferenssin osanottajavaltioihin.

Myös oikeus- ja sisäasioiden neuvosto keskusteli 24. syyskuuta 1998 Internetissä olevan lapsipornografian vastaisesta taistelusta. Se huomautti, että sen tarkoituksena oli antaa etusija ihmiskaupan ja lasten seksuaalisen hyväksikäytön vastaiselle yhteiselle toiminnalle ja ulottaa Europolin nykyiset ihmiskauppaa koskevat toimintavaltuudet koskemaan myös lapsipornografiaa.

2. Toimintasuunnitelma tukee neljää alaa: eurooppalaista vihjelinjaverkostoa, alan toimijoiden itsesääntelyä, suodatus- ja luokittelujärjestelmiä sekä tiedottamista. Euroopan audiovisuaalisia ja tietopalveluja tuottavien yritysten kilpailukyvyn parantamisesta edistämällä kansallisia järjestelmiä, joiden tarkoituksena on saattaa alaikäisten ja ihmisarvon suojelu vertailukelpoiselle ja tehokkaalle tasolle, 24 päivänä syyskuuta 1998 annetun neuvoston suosituksen 98/560/EY(4) mukaan jäsenvaltioiden on luotava asianmukainen järjestelmä. Komissio katsoo, että nämä toimenpiteet yhdessä lainvalvonnan ja alan toimijoiden kanssa tehtävän yhteistyön kanssa ovat oikeanlainen toimi yhteisön tasolla.

Myös kansainvälisiä toimia tarvitaan. Kahdeksan teollistuneimman maan ryhmä ottaa nämä asiat esille keskustellessaan huipputeknologian käyttöön perustuvasta rikollisuudesta. Euroopan neuvosto laatii yleissopimusta tietokonerikollisuudesta, mikä mahdollistaa yhteisen Euroopan kattavan lähestymistavan tärkeissä lainsäädännöllisissä asioissa. Komissio osallistuu kumpaakin aloitetta koskevaan työhön.

3. Komissio on samaa mieltä siitä, että eurooppalainen vihjelinjaverkosto on yksi toimintasuunnitelman peruspilareista. Suunnitteilla on jo käytössä olevien sekä suunniteltujen vihjelinjojen rahoittaminen Daphne-ohjelmaan kuuluvan järjestelmän perusteella. Aloitettujen valmistelevien toimien ansiosta myös tämä työ jatkuu.

4. Yleisön tietoisuus osoitteista, joihin voi ottaa yhteyttä, on tärkeää ja tiedottaminen kuuluu jo aloitettuihin toimenpiteisiin.

5. Komissio pitää yhteyttä palvelujen tarjoajiin vihjelinjojen ja käytännesääntöjen käyttöönottoa koskevissa kysymyksissä.

(1) KOM(98) 582.

(2) KOM(98) 335.

(3) EYVL L 63, 4.3.1997.

(4) EYVL L 270, 7.10.1998.